આ મુદ્દો કાશ્મીરને સ્પર્શતો છે એટલે અખંડ ભારતની અવધારણા અને પાકિસ્તાન પ્રત્યેની નફરતના અંચળા હેઠળ ‘મુસ્લિમ વિરોધી’ના લેબલથી આબાદ બચી શકાય તેમ છે. કાશ્મીરનો મુદ્દો એટલો સંવેદનશીલ છે કે તેની સામે મોંઘવારી, બેરોજગારી, ખેડૂતોની હાડમારી, નોટબંધી જેવા કેટલાય સરકારને ન ગમતા મુદ્દાઓનું ધનોતપનોત નીકળી જાય તેમ છે. આમ કાશ્મીર નામની સંજીવની હવે હાથ લાગી ગઈ છે અને ભૂતકાળમાં ભલે કસ્યા પછી ન કરી શકાયું હોય, પરંતુ આ મુદ્દે ભારતની પ્રજા જે ઇચ્છે છે, તે ભાજપ જ કરી શકવા સક્ષમ છે, તેવા જનતા જનાર્દનના હજુ અખંડ રહેલા વિશ્વાસ પર લોકસભાની આગામી ચૂંટણીની વૈતરણી પાર કરી જવા ભારતીય જનતા પક્ષે કાશ્મીરમાં મહેબુબા મુફતીની સરકારને પાડી દઈ રણટંકાર કરી દીધો છે કે, ‘પાર્થને કહો ચડાવે બાણ, હવે તો યુદ્ધ એ જ કલ્યાણ…’